断织赋
仲子陵 (Tang)
儒有学而未殖。敏而多识。庶几立言。无念进德。当年以倦。中道而息。余虽不知。请喻断织。伊昔孟子受学。辍然如疲。日忘其所志。月忘其所知。母也贤只。教之勤斯。拔铦刃以一割。应鸣梭而中隳。且自贤。亦自满。泥钧成器。玉琢成瓒。邻于墓。尔则有踊跃筑埋之非。近于廛。尔则有嬉游贾御之短。是用居尔于学宫之舍。纳尔于经籍之馆。期子衿之青青。致履道之坦坦。胡为乎不勤以学。惟事于散。苟尔学之可停。犹吾织之斯断。其貌既舒。其言又徐。投杼惘尔。操刀介如。丝之伤。一纬飘其无绪。帛之裂。千经荡其无馀。前工后拙。始密今疏。牵梃为之中止。杼轴犹其一虚。且以丝喻人。以织喻学。若金受砺。如木斯斲。夫丝可以众而不可以寡。织可以勤而不可以舍。一丝所累。以倍乎寻常。一织所工。而衣乎天下。因兹细故。以及大者。彼妇道之信然。况君子之事也。故形于织女思其功。移于学士念其终。业畅于外。美归于中。则以顾绡之理。宏素王之风。我友我生。无落无废。学若山积。心无蓬秽。当求断织之义。若之何以自艾。